Eesti Noorteühenduste Liit (ENL) ja programm Euroopa Noored kuulutasid Euroopa Noortenädala raames välja videokonkursi noortele.    Olgu südamel hullumeelne idee või mure tuleviku pärast, positiivne sõnum või painav probleem- haara kaamera ja filmi see üles! Oma sõnumit võib esitada lauldes, räppides, luulevormi seades, üksi või kambaga. Või haarata hoopis poliitikul varrukast ja temaga oma mõtteid jagada?! Sõnumit võib edastada ka sõnadeta - filmides olukorda, mis räägib enda eest või jäädvustades filmilindile mõne aktsiooni või algatuse, mis kannab noorte häält. Hoidke alt - noored  võtavad sõna!    Konkursil on kaks teemat:    1) Noored võtavad sõna!  2) Kultuurid kõnelevad    Teema "Noored võtavad sõna!" kutsub üles väljendama oma mõtteid ja seisukohti ning tõmbama tähelepanu olulistele teemadele meie ümber. Tehnilisest teostusest olulisem on sõnum ja loovus oma idee edastamisel.    Teema "Kultuurid kõnelevad" on pühendatud Kultuuridevahelise Dialoogi Aastale ja juhib tähelepanu erinevate kultuuride kokkupuutele meie igapäevaelus-  olgu nendeks rahvuskultuurid, põlvkondade vahelised kultuurierinevused või erinevate subkultuuride kohtumised. Märka ja jäädvusta neid kokkupuuteid kas positiivset välja tuues, probleemidele tähelepanu juhtides, tõsiselt või läbi huumori!    Konkursile võib saata nii animatsioone kui ka videoklippe pikkusega kuni 3 minutit. Klipid tuleb üles laadida siia hiljemalt 26. oktoobril 2008.    Konkursi täielikud tingimused leiad siit.    Parima videoklipi valib žürii, kuhu kuuluvad korraldajate esindajad ning filmiasjatundjad. Žüriiauhinnaks on Olympus E-510 fotoaparaat.    Publiku poolt enim hääli saanud video autor saab auhinnaks Olympus mju 1040.    Publiku lemmiku valimine toimub online-hääletuse teel 27. oktoobrist 6. novembrini 2008. Kõigi hääletajate vahel loositakse välja iPod nano.    Võitjad  kuulutatakse välja 8. novembril 2008 Kultuurikatlas toimuval Euroopa Noortenädala lõppkonverentsil "Noored võtavad sõna!"    Euroopa Noortenädalat tähistatakse 2.-9. novembrini 2008 üle Euroopa ning käesoleval aastal keskendutakse noorte järgmise kümne aasta tulevikuprobleemide väljaselgitamisele. Eesti noored arutavad oma tulevikuprobleeme nii koolides, maakonna tasandil kui ka üleriigiliselt. 18. septembrist kuni 18. oktoobrini saavad noored vastata ka online-küsitlusele, mille tulemusted on novembris  toimuvate arutelude aluseks. Lisainfo siit või selle blogipostituse kommentaaridest.    Eesti Noorteühenduste Liit (ENL) on 2002. aastal loodud katusorganisatsioon, mis ühendab 54 Eestis tegutsevat noorteühendust. ENLi peamisteks eesmärkideks on pakkudanoorteühendustele eestkostet ning soodustada liikmesorganisatsioonide omavahelist koostööd ja noorte aktiivset osalust ühiskonnas.    Euroopa Liidu noorte  kodanikuharidusprogramm Euroopa Noored toetab 13-30-aastaste noorte mitteformaalset õppimist. Toetusi noorteprojektidele vahendab SA Archimedes Euroopa Noored Eesti büroo.    Disclaimer: postituse autor on Euroopa Noortenädal 2008 projektijuht Eestis